Grischtdaags-Schtori
From Wikipedia
(Lukas 2:1-14)
1.An selle Zeit hot der Kaiser Auguschtus en Gebot nausg’schickt, ass all die Leit in die ganz Welt uffgschriwwe fer taxe sei henn selle. 2. Un des waar fer's aller erscht, un des waar graad an die Zeit, wu der Cyrenius Gowwernier waar vun Syria. 3. Un alliebber iss gange fer sich taxe losse, yeders in sei eegni Schtadt. 4. Un der Joseph iss nuff gange vun die Schtadt Nazareth im Land Galilee zu die Schtadt Bethlehem im Land Judaea. Des waar die Schtadt vum David. Der Joseph iss datt hiegange, weil er Naachkumme waar vum David seine Familie. 5. Er hot sich taxe gelosst mit seine verdrauti Fraa, die Mary, ass im'e Familieweg waar. 6. Un wie sie in Bethlehem waare, iss die Zeit kumme, ass ihr Kind gebore waar. 7. Un des waar ihr erschter Bu, un Mary hot ihn in en Windelduch gewickelt un hot ihn in en Fuderdrog gelegt, weil die Wattschaft kenn Blatz g’hatt hot. 8. Es waare Schofhieder in de naemlich Gegend in de Felder ihre Schof am hiede darich die Nacht. 9. Un darich die Luft iss em Harr sei Engel kumme, un die Glaarheit vum Harr hot um sie rumgscheint, un es waar 'ne uff eemol doch arig bang. 10. No hot der Engel g’saat zu 'ne: "Faricht eich net! Fer ich bring eich grosse Freed, ass zu all die Leit widderfahre duht. 11. Fer eich iss heit der Heiland in die Schtadt vun David gebore, der iss Grischtus, der Harr. 12. Un des soll en Zeeche zu eich sei, dihr findt des Kind in Windelduch gewickelt, un's iss datt in en Fuderdrog hiegelegt." 13. Un uff eemol, datt beim Engel, waar en ganzi Drupp himmlische Engel Gott am lowe un henn g’saat: 14. "Hallichkeit soll sei zum Gott drowwe im Heeschte un uff die Erd, Friede un Freindschaft zu alle Mensche."
Sell iss die Version vum Lee Thierwechter.